Issara Kachaiwong

Isara Kačaivongas (g. 1983 m. spalio 4 d. Čanfaburyje Tailande) – profesionalus angliškojo biliardo žaidėjas.

2002 metais tapo Tailando 20-mečių žaidėjų turnyro laimėtoju. 2004 metais jis laimėjo aukso medalį Tajų Žaidynėse.

I. Kačaivongas tapo profesionaliu angliškojo biliardo žaidėju 2006 metais. Tais metais jis dalyvavo Royal London Watches Grand Prix turnyre, kuris vyko Aberdine, Škotijoje. Atrankos grupėje jis laimėjo 4 iš 5 susitikimų, pralaimėdamas tik Džonui Higinsui rezultatu 1-3. Deja, jis nepateko į aštuntfinalį, vietoj jo į aštuntfinalį pateko Džonas Higinsas ir Alanas Makmanusas, kurie laimėjo daugiau partijų.

Isara Kačaivongas atstovavo Tailandui per Kolombe vykusį 2006 Azijos angliškojo biliardo čempionatą, kuriame finale nugalėjo Mohamedą Mustafą Šebabą iš JAE.

Šiuo metu Isara Kačaivongas yra 95-as profesionalių angliškojo biliardo žaidėjų reitinge. Jo didžiausia surinkta taškų suma – 142.

Snukerio žaidėjai
Tailando sportininkai